אלעד שושן

אלעד שושן (נולד ב-14 באוקטובר 1981) הוא קצין בצה"ל בדרגת אלוף-משנה, המשמש מפקד חטיבת שועלי מרום. קודם לכן שימש קצין אג"ם של מפקדת העומק, מפקד חטיבת פארן, סגן מפקד חטיבת הצנחנים ומפקד גדוד 101.

ביוגרפיה 
שושן נולד וגדל במושב יתד שבמועצה אזורית אשכול. למד בבית הספר הריאלי שבחיפה והיה חניך הפנימייה הצבאית לפיקוד, בוגר מחזור מ"ו. התגייס לצה"ל בנובמבר 2000, התנדב לצנחנים והתקבל לסיירת צנחנים. לאחר מסלול הכשרה שירת כלוחם בסיירת, והשתתף במבצע מסע בצבעים ובמבצע חומת מגן. עבר קורס מ"כים חי"ר וקורס קציני חי"ר. בסיום הקורס שב לסיירת ומונה למפקד צוות, ולקח חלק בלחימה כנגד הטרור הפלסטיני באינתיפאדה השנייה. לאחר מכן שימש כסגן מפקד סיירת הצנחנים. בשנת 2005 יצא לחופשה לקראת לימודים במכללה לפיקוד טקטי. בעודו בחופשה התבקש על ידי מפקד החטיבה, יוסי בכר, לחזור ולהתמנות למפקד פלוגת מסלול בגדוד 101. לאחר שובו ללימודיו פרצה מלחמת לבנון השנייה, הוא קטע את לימודיו, ושובץ כמפקד חפ"ק חטיבת צנחנים במילואים עד לסיום המלחמה.

בסיום לימודיו מונה למפקד פלוגת הכשרות בגדס"ר צנחנים, והוביל את הפלוגה בין היתר במהלך מבצע עופרת יצוקה. בהמשך שימש כמפקד פלוגת החוד בגדוד 202. לאחר מכן היה קצין אג"ם של גדוד 202. בפברואר 2011 מונה למפקד סיירת צנחנים, ושירת בתפקיד עד אוגוסט 2012. בהמשך שימש כסגן מפקד יחידת מגלן בין השנים 2013–2014, בין היתר במהלך מבצע צוק איתן. לאחר מכן יצא ללימודים בפו"ם.

בשנת 2015 הועלה לדרגת סא"ל ומונה לראש ענף חי"ר במא"ש במל"י, ושימש בתפקיד עד שנת 2016. ביוני 2016 מונה למפקד גדוד 101, תפקיד אותו מילא עד 12 ביולי 2018. לאחר מכן שימש כסגן מפקד חטיבת הצנחנים בין השנים 2018–2020. ב-10 באוגוסט 2020 הועלה לדרגת אל"ם וב-18 באוגוסט מונה למפקד חטיבת פארן, ושירת בתפקיד עד 2 בינואר 2022. בשנת 2022 מונה לקצין אג"ם של מפקדת העומק, תפקיד אותו מילא עד שנת 2023. ב-28 בספטמבר 2023 מונה למפקד חטיבת שועלי מרום.

חיים אישיים 
שושן מתגורר בקיבוץ במועצה אזורית יואב. נשוי לענבל ואב לשלושה. בעל תואר ראשון במתמטיקה ותואר שני במנהל עסקים.

קישורים חיצוניים 

 
 ,  26 במאי 2017
 
 
 מפרי עטו
 הרוצה להכריע ישמר בארגז הכלים שלו את הפעולה בעומק, מערכות, גיליון 497, יוני 2023

הערות שוליים 

לוחמי יחידת מגלן
מפקדי סיירת צנחנים
מפקדי גדודים בחטיבת הצנחנים
מפקדי חטיבת פארן
מפקדי חטיבה 646
אלופי-משנה בצה"ל
אנשי הקיבוץ
בוגרי הפנימייה הצבאית לפיקוד חיפה
ישראלים שנולדו ב-1981